[{"text_idx": "#000001", "text": "Julavo parolis la noelan. Tion c\u0302iuj scias. Melodia kaj flua, la noela lingvo povus, tiam, ig\u0302i lingvo de la tuta mondo, se la mondo estus afabla kaj facilanima, revema kaj imagpova. Sed jen, la mondo ne estis preta por tia lingvo, kaj malmultaj estis la homoj kiuj deziris lerni tiun esplorindan, sed iom malfacilan kaj s\u0302ajne neutilan lingvon \u2013 almenau\u0306 lau\u0306 la diro de tiuj, kiuj plejofte g\u0302in nek parolis, nek ec\u0302 au\u0306dis -. La noela finfine parolig\u0302is nur de la feinoj, la gnomoj, la silfoj, la revemuloj kaj iuj birdoj. Kaj de Julavo, kompreneble."}, {"text_idx": "#000002", "text": "C\u0302ar Julavo havis multe da tempo dum la tuta jaro, li decidis adapti sian belan noelan lingvon al la nuntempa mondo. Li sendis la rezulton de sia laboro al juna infano naskita kelkajn tagojn antau\u0306 Julo, en la neg\u0302okovrita urbo Stoko-la-Blanka, en la Cara imperio. Li poste rapidis komenci sian rondvojag\u0302on portante sur s\u0302ultro sian dorskorbon plena je pulvoraj infanaj revoj."}, {"text_idx": "#000003", "text": "Oni konas la sekvon, la juna pollanda knabo kiu ricevis dum lia dormo la lingvo-projekton elpensitan de Julavo, transskribis g\u0302in kaj tiel farig\u0302is Esperanto, la lingvo por pli bona mondo."}, {"text_idx": "#000004", "text": "Tio okazis antau\u0306 pli ol cent jaroj."}, {"text_idx": "#000005", "text": "Tamen oni malpli bone scias ke Julavo s\u0302atis alian lingvon nomitan srpskhrvtsk, kiun li au\u0306dis foje en Balkano. Tie oni kutimis, en c\u0302iu kuirejo, c\u0302irkau\u0306 c\u0302iu fajro, malfermi botelon da forta alkoholaj\u0302o nomita s\u0302ljivovica, kiu enflamigas gorg\u0302on kaj koron, precipe kiam kantas ciganoj."}, {"text_idx": "#000006", "text": "Julavo decidis do lerni la srpskhrvtsk-an, sed surprize li tute ne sukcesis. \u00abKial estas tiu lingvo tiel malfacila?\u00bb li demandis sin. Sed li neniam trovis la kialon."}, {"text_idx": "#000007", "text": "Ec\u0302 jarojn poste trovis la solvon de tiu enigmo kazakstanaj fakuloj esplorante la tombejon de reg\u0302o Gibaniko IV, en la Nigra Montaro. En g\u0302i estis skribita ke en tempoj nememorigeblaj nigra ang\u0302elo ens\u0302ovis en la lingvon de la montaruloj la g\u0302ermon de malamo kaj de interfratmilito, por puni ilin pro la peko havi la plej belan muzikon el la mondo, la plej belajn virinojn el la mondo kaj la tiel s\u0302atitan s\u0302ljivovica."}, {"text_idx": "#000008", "text": "La milito distilita en la lingvo efektivig\u0302is kaj el la srpskhrvtsk-a oni faris du lingvojn: srpsk kaj hrvtsk. La uzantoj de ambau\u0306 lingvoj provis montri la diferencojn inter la du lingvoj per c\u0302iuj eblaj rimedoj."}, {"text_idx": "#000009", "text": "Ekde tiu tempo, Julavo evitas Balkanon. Nekonsolebla, li provas foje retrovi la sonojn de tiuj vortoj, kiujn li tiel s\u0302atis: \u00abAvi ka\u0301koste? S\u0302tara\u0301de deca? Vo\u0301limvas...\u00bb. Tamen, Julavo haltas rapide. Li scias ke siaj vortoj, kvankam amoplenaj, entenas multajn erarojn. \u00abKion mi povus donaci al ili por ke revivu la tiama magio?\u00bb La respondon flustris falstelo en lia orelo: \u00abDonu al ili Tempon por ke la hororoj forgesig\u0302u, kaj Esperanton por ke la vortoj ne plu estu fonto de malamikeco.\u00bb"}, {"text_idx": "#000010", "text": "Tion faris Julavo. Vidante ke tio efikis, li pendigis en la c\u0302ielon verdan stelon, por ke g\u0302i memorigu la povon de la lingvo donita al la mondo dank\u2019al li. Vi povas vidi la verdan stelon dum la decembraj noktoj, se vi atente rigardas la c\u0302ielan vastegon."}]